Voortvlugtige vier maande later aangekeerSbonelo Nkosingiphe Thwala Sbonelo Nkosingiphe Thwala (27) wat op 5 Desember 2018 van die Johannesburgse hooggeregshof ontsnap het, is weer in hegtenis geneem. “Hy het ontsnap toe hy in die hof verskyn het op aanklag van ŉ moord in Jeppe, Johannesburg in April verlede jaar. Hy het ook tereg gestaan op aanklag van die besit van ŉ ongelisensieerde vuurwapen,” het kapt. Mavela Masondo, woordvoerder van die polisie, gesê. “ŉ Span speurders het onverpoosd gewerk om hom op te spoor ná sy ontsnapping. Beamptes het ŉ wenk ontvang oor waar hy hom moontlik bevind en is Donderdagoggend, 4 April, in die vroeë oggendure by sy wegkruipplek in Tsakane, Ekurhuleni, gevind. Tydens sy inhegtenisneming het hy twee ongelisensieerde vuurwapens en ammunisie in sy besit gehad.” Thwala sal na verwagting Maandag in die Johannesburgse landdroshof verskyn op aanklag van die ontsnapping uit aanhouding. Hy sal na verwagting ook binnekort weer in die hooggeregshof verskyn vir die oorspronklike aanklag van moord.